KLASA: 034-05/25-01/18

URBROJ: 711-02-02/02-2025-3

Zagreb, 13. veljače 2025.

**ZORAN MAJSTROVIĆ**

**član uprave trgovačkog društva**

**Komunalno održavanje d.o.o.**

**Predmet: mišljenje na zahtjev obveznika Zorana Majstrovića**

 - daje se

Povjerenstvo za odlučivanje o sukobu interesa (u daljnjem tekstu: Povjerenstvo) je 6. veljače 2025. zaprimilo zahtjev za davanje mišljenja koji je podnio Zoran Majstrović, član uprave trgovačkog društva Komunalno održavanje d.o.o., a povodom kojeg je Povjerenstvo otvorilo predmet KLASE: 034-05/25-01/18. U zahtjevu obveznik traži tumačenje članka 18. stavka 2. Zakona o sprječavanju sukoba interesa („Narodne novine“, br. 143/21. i 36/24., u daljnjem tekstu: ZSSI), odnosno odgovor na pitanje smije li on kao član uprave društva kojem je osnivač jedinica lokalne samouprave (Grad Ploče) istovremeno biti član nadzornog odbora drugog društva kojem je isti osnivač.

Povodom navedenog zahtjeva obveznika, Povjerenstvo je u sastavu Ines Pavlačić, kao zamjenice predsjednice Povjerenstva, te Nike Nodilo Lakoš, Igora Lukača, i Ane Poljak, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), na 71. sjednici održanoj 13. veljače 2025. obvezniku dalo mišljenje kako slijedi.

Člankom 3. stavkom 1. točkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici u smislu toga Zakona.

Povjerenstvo je uvidom u registar Trgovačkog suda u Dubrovniku utvrdilo da je Zoran Majstrović član uprave trgovačkog društva Komunalno održavanje d.o.o. kojemu je jedini osnivač Grad Ploče slijedom čega je imenovani dužan pridržavati se odredbi ZSSI-a.

Člankom 8. stavcima 3. i 4. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, koje je Povjerenstvo dužno dati najkasnije u roku od 15 dana od dana primitka zahtjeva obveznika.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 18. stavkom 2. ZSSI-a propisano je da iznimno od stavka 1. toga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Također je propisano da za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Člankom 473. Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15., 40/19., 34/22., 114/22., 18/23., 130/23. i 136/24.) propisano je da su povezana društva pravno samostalna društva koja u međusobnom odnosu mogu stajati kao:

1. društvo koje u drugome društvu ima većinski udio ili većinsko pravo u odlučivanju,

2. ovisno i vladajuće društvo,

3. društva koncerna,

4. društva s uzajamnim udjelima i

5. društva povezana poduzetničkim ugovorima.

Iz gore navedenog proizlazi kako trgovačko društvo Komunalno održavanje d.o.o., čiji je jedini osnivač Grda Ploče i drugo trgovačko društvo koje bi imalo istog osnivača kao jedinu poveznicu s društvom Komunalno održavanje d.o.o., nisu povezana društva u smislu članka 473. Zakona o trgovačkim društvima.

Slijedom navedenog, obveznik koji je član uprave komunalnog trgovačkog društva kojemu je jedini osnivač jedinica lokalne samouprave u smislu članka 3. stavka 1. točke 40. ZSSI-a, ne može istovremeno uz obnašanje navedene dužnosti biti član nadzornog odbora trgovačkog društva kojemu je ta ista jedinica lokalne samouprave jedan od osnivača/članova društva, budući se ne radi o povezanim trgovačkim društvima odnosno nije riječ o iznimci propisanoj odredbom članka 18. stavka 2. ZSSI-a, a prema kojoj obveznici mogu biti članovi dvaju nadzornih odbora povezanih trgovačkih društava.

ZAMJENICA PREDSJEDNICE POVJERENSTVA

Ines Pavlačić, dipl. iur.

Dostaviti:

1. Obveznik Zoran Majstrović, elektroničkom poštom
2. Objava na internetskoj stranici Povjerenstva
3. Pismohrana